Reprezentanţi ai Inspectoratului de Poliţie al judeţului Ialomiţa au anunţat, marţi seară, că Ioan Becali s-a prezentat la sediul instituţiei pentru a se preda după ce a fost condamnat în Dosarul Transferurilor şi, după finalizarea procedurilor legale, urmează să fie transferat la Penitenciarul Slobozia.

Conform procedurilor, el va fi plasat în carantină, pentru 21 de zile, perioadă în care va fi cazat într-o secţie specială. În aceste trei săptămâni îi vor fi făcute analize medicale şi alte proceduri, conform legislaţiei.

La expirarea celor 21 de zile, o comisie din cadrul penitenciarului va stabili regimul de executare a pedepsei.

Instanţa supremă l-a condamnat pe Ioan Becali la de trei ani de închisoare, iar în cazul fratelui său, Victor Becali, magistraţii au decis să să fie condamnat la 5 ani şi .8 luni de închisoare.

Magistraţii instanţei supreme au decis însă să-l achite pe Cristian Borcea în acest dosar, el fiind oricum singurul încarcerat rămas în dosarul Transferurilor.

În acelaşi dosar, judecătoarea Geanina Terceanu, actualmente Teodorovici, a fost condamnată la 7 ani de închisoare pentru luare de mită, aceasta fiind acuzată că ar fi luat în tranşe 220.000 de euro de la fraţii Becali şi Cristian Borcea pentru a-i achita în primă fază în dosarul Transferurilor. Totodată, magistraţii au decis confiscarea sumei de 185.000 de euro de la fosta judecătoare. Ea a recunoscut toate acuzaţiile care i se aduc în acest dosar.